[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000006", "text": "Hi yw dyfeisydd a sgriptwraig y gyfres boblogaidd \u2018Parch\u2019 (S4C); ac mae hefyd wedi sgriptio cyfresi eraill megis \u201935 Awr\u2019 a \u201935 Diwrnod\u2019, gan dderbyn sawl enwebiad BAFTA Cymru."}, {"text_idx": "#000007", "text": "Cyfres o ysgrifau personol ac onest yw Lloerganiadau am blentyndod ac arddegau yr awdures yn ardal Ceredigion dan olau\u2019r lloer. Cyhoeddwyd Rhagfyr 2020 gan Y Lolfa."}, {"text_idx": "#000008", "text": "Cawsom siawns i ofyn deg cwestiwn i Fflur yn ddiweddar ..."}, {"text_idx": "#000009", "text": "Beth wnaeth eich ysbrydoli i ysgrifennu Lloerganiadau?"}, {"text_idx": "#000010", "text": "Fe ges i wahoddiad i ysgrifennu sioe ar thema seryddol i\u2019r Eisteddfod Genedlaethol yng Ngheredigion yn 2020, gan eu bod nhw wedi partneru y flwyddyn honno gyda\u2019r Gymdeithas Seryddol Frenhinol. Fe es i ati wedyn i wneud ychydig o ymchwil seryddol yn ardal Ceredigion yn y flwyddyn yn arwain i fyny at y Steddfod, gan ddyfeisio y sioe \u2018Lloergan\u2019 am fenyw o Dregaron yn mynd i\u2019r lleuad. Ond wrth gwrs, oherwydd Cofid 19, nid oedd modd i\u2019r sioe ddigwydd. Ond yng nghefn fy meddwl ers blynyddoedd roedd rhyw ysfa wedi bod gen i i gofnodi fy mhlentyndod a fy arddegau yng Ngheredigion."}, {"text_idx": "#000011", "text": "Mae fy rhieni wedi symud o Landysul bellach, felly roedd hi\u2019n teimlo fel diwedd cyfnod, ac roeddwn yn teimlo rhyw ysfa i roi\u2019r cyfnod hwnnw i lawr ar gof a chadw. A rhywsut fe blethodd yr ymchwil am y lloer gyda fy atgofion personol, gan ganiatau i mi edrych ar gyfnodau gwahanol yn fy mywyd i trwy gyfrwng cyfnodau y lloer. Nid fel \u2018ma rown i wedi dychmygu y byddwn yn sgwennu am fy ardal enedigol ond rhywsut roedd y patrwm yma yn ei siwtio i\u2019r dim."}, {"text_idx": "#000012", "text": "Dywedwch ychydig am eich llyfr ..."}, {"text_idx": "#000013", "text": "Cyfrol o ysgrifau personol yw hi \u2013 nid hunangofiant fel y cyfryw, ond yn hytrach lloer-gofiant \u2013 cyfnodau mewn tywyllwch neu olau leuad sy\u2019n gefnlen i bob un profiad neu stori. Mae\u2019n amrywio o drafod profiadau plentyn ar goll mewn tywyllwch, merch yn ei harddegau yn mynd ar antur gyda\u2019i chariad, a mam flinedig ar ei thraed yn bwydo trwy\u2019r nos. Mae \u2018na hefyd ysgrifau am ofodwragedd, am ffilmiau, am barti\u0308on gwyllt, ac am gyfeillgarwch."}, {"text_idx": "#000014", "text": "Beth ydych chi\u2019n gobeithio y bydd darllenwyr yn ei gael o\u2019r llyfr?"}, {"text_idx": "#000015", "text": "Dwi\u2019n gobeithio y byddan nhw yn cael eu difyrru os dim byd arall. Mae\u2019r gyfrol yn pendilio rhwng y dwys a\u2019r digri yn aml iawn. Mae\u2019n ychydig bach o focs-siocled o gyfrol gyda cryn dipyn o amrywiaeth o ran blasau a chyweiriau! Gobeithio fydd \u2018na rhwbeth yma i bawb."}, {"text_idx": "#000016", "text": "Pa wybodaeth arbenigol neu ymchwil oedd ei hangen?"}, {"text_idx": "#000017", "text": "Roedd angen deall rhywfaint am wyddoniaeth y lleuad a\u0302\u2019r se\u0302r. Dwi ddim yn berson gwyddonol o bell ffordd ond mi ges i dipyn o arweiniad gan Dr Huw \u2018Haul\u2019 Morgan o Adran Ffiseg Prifysgol Aberystwyth. Fe ddois i ddeall sut mae gwyddoniaeth yn gallu bod yn greadigol tu hwnt, ac yn ysbrydoliaeth mawr ar gyfer ffuglen."}, {"text_idx": "#000018", "text": "Beth wnaeth i chi ddechrau ysgrifennu?"}, {"text_idx": "#000019", "text": "Rhyw ysfa i ddweud stori am wn i, ac i wneud rhywbeth cynhyrchiol gyda fy nychymyg. Dwi ddim yn cofio unrhyw adeg lle nad oeddwn yn sgwennu. Mae\u2019n ysfa sydd wedi bod yno erioed. Alla i ddim ystyried gwneud unrhywbeth arall erbyn hyn."}, {"text_idx": "#000020", "text": "\u2018Dwi ddim yn cofio unrhyw adeg lle nad oeddwn yn sgwennu.\u2019"}, {"text_idx": "#000021", "text": "Pa lyfrau ysbrydolodd chi fel darllenwr ifanc?"}, {"text_idx": "#000023", "text": "Yn eich barn chi, pa mor bwysig yw llyfrau a darllen i gefnogi iechyd a lles?"}, {"text_idx": "#000024", "text": "Hollbwysig. Does dim byd fel ymgolli mewn llyfr fel therapi weithiau, ac edrych ymlaen i\u2019w ddarllen. Mae\u2019r darllenydd yn gorfod bod yn weithredol wrth ddarllen, ac mae ymhel a\u0302 straeon a syniadau pobl eraill bob amser yn llesol. Dwi\u2019n ceisio darllen ychydig bob nos cyn cysgu, dim ots beth sydd wrth law. Dim ond i wneud y cysylltiad rhyngdda i a\u2019r dudalen."}, {"text_idx": "#000026", "text": "Oes efo chi mwy o deitlau ar y gweill?"}, {"text_idx": "#000027", "text": "Mae sawl teitl yn fy mhen ond dwi angen saib i feddwl amdanynt! Hon yw\u2019r gyfrol gyntaf ers deng mlynedd ac roeddwn yn ei pharatoi i\u2019r wasg yr un adeg ag yr oeddwn yn cwblhau cyfres deledu felly mae\u2019n teimlo fel gwyrth ei bod hi\u2019n bodoli! Mae\u2019n anodd ffeindio\u2019r amser i ymroi\u2019n llwyr i sgwennu llyfrau gan fy mod yn sgriptio llawn amser bellach. Ond dwi wedi cael blas ar sgwennu\u2019n ffeithiol-greadigol, a phe bai \u2018na saib hir yn dod o\u2019r gwaith teledu, hoffwn greu cyfrol \u2018Haul\u2019, efallai, wedi i mi ddysgu gymaint amdano gan Dr Huw Haul!"}, {"text_idx": "#000028", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000029", "text": "Dwi\u2019n meddwl bod pawb erbyn hyn yn gwybod y fath ddylanwad gafodd Y Llyfrgell Genedlaethol arnaf, gan i mi sgwennu nofel a ffilm amdani! Fe dreuliais i bob diwrnod yna am dri mis cyfan yn ceisio gorffen fy noethuriaeth, gan ryfeddu at yr adeilad a\u2019i holl gyfoeth o weithiau."}, {"text_idx": "#000030", "text": "Pa neges sydd gennych i ysbrydoli ysgrifenwyr ifanc?"}, {"text_idx": "#000033", "text": "Ffotograff yr Awdur: Celf Calon"}]